Tallink teenis mullu 56,6 miljonit eurot kahjumit, aasta varem oli ettevõtte kahjum 108,3 miljonit eurot. Aasta teise poole lõpetas laevafirma juba väikeses puhaskasumis.
"Oleme tegutsenud paindlikult, nutikalt ja kokkuhoidlikult, ehitades oma puhvreid ja tagades oma äritegevuse pikaaegset jätkusuutlikkust, samaaegselt hoides oma pilku alati tegevuse taastumisel, äri taastamisel ja kindlalt edasi liikudes - oodates aega, millal saame taaskord tegutseda kriisieelses mahus," ütles Tallink Grupi juhatuse esimees Paavo Nõgene.
Tallinki auditeerimata käive kasvas aastaga 7,7 protsenti 476,9 miljoni euroni, kulumieelne ärikasum (EBITDA) kerkis aastaga kaheksalt miljonilt eurolt 58,3 miljoni euroni.
Laevafirma reisijate arv langes 2021. aastal eelneva aastaga võrreldes 21 protsenti, kokku vedas Tallink mullu ligi kolm miljonit reisijat. Kaubavedu kasvas aastaga 2,6 protsenti.
Aasta teise poole lõpetas laevafirma marginaalses puhaskasumis. Tugevale teisele poolaastale aitasid osaliselt kaasa Tallinna-Stockholmi laevaliini taasavamine juulis, laevaühendus seisis pandeemia tõttu 15 kuud. Augustis avas Tallink ka 16 kuud seisnud Helsingi-Stockholmi liini.
Teisel poolaastal aitas kasumit teenida ka laevade prahtimine. Laevad Victoria I ja Romantika seilasid pea kogu kolmanda kvartali vältel Vahemerel, ning Silja Europa ja Romantika olid prahitud aasta neljandas kvartalis majutuslaevadeks kliimakonverentsile COP26 Glasgow'sse Ühendkuningriiki.
Tallink investeeris 2021. aastal 20,2 miljonit eurot. Ettevõtte likviidsuspuhver moodustas aasta lõpus 262,4 miljonit eurot, aasta varem oli see 147,1 miljonit eurot.
Uue laeva MyStari ehitus jõudis 2021. aastal oluliste verstapostideni – laeva ristimise ja veeskamiseni. Ettevõte plaanib laeva tänavu Tallinna-Helsingi liinile tuua.
MyStari projektile lisaks tegi kontsern mullu investeeringuid vaid olemasolevate laevade tehnilisse hooldusse, ettevõtte olulisematesse tarkvara uuendustesse ning arendustegevustesse, nagu kiirtoiduketi Burger King frantsiisi laiendamine Balti riikides.
Toimetaja: Barbara Oja